Jozefa Majského súd posiela do väzby, bude sedieť na Pankráci
Právoplatne odsúdeného podnikateľa zadržali v pražskej nemocnici.
Podnikateľa Jozefa Majského zobrali do predbežnej väzby, rozhodol o tom pražský mestský súd a informáciu pre tvnoviny.sk potvrdila hovorkyňa súdu Markéta Puci. Vyhovel tak návrhu Mestského štátneho zastupiteľstva v Prahe.
Do budovy ho priviezla krátko pred rozhodovaním o 13.00 h ozbrojená eskorta. Právoplatne odsúdený podnikateľ mal spútané ruky, je výrazne vychudnutý a má na sebe domáce oblečenie.
"Proti tomuto rozhodnutiu podal Majský sťažnosť, tá však nemá odkladný účinok. To znamená, že Majský bol odvedený eskortou do pankráckej väznice. O sťažnosti bude rozhodovať Vrchný súd v Prahe. V tejto chvíli má Mestské štátne zastupiteľstvo 60 dní na to, aby uskutočnilo tzv. predbežné vyšetrovanie, a dovtedy by mal štátny zástupca podať návrh buď na vydanie do členského štátu EÚ, to znamená na Slovensko, alebo nevydanie," objasnila Puci. Súd rozhodoval o návrhu približne hodinu.
"Dnes som získal informáciu, že právoplatne odsúdený Majský bol vzatý do predbežnej väzby. Takéto rozhodnutie som očakával. Vnímam to ako ďalší krok k vyššiemu stupňu zákonnosti a spravodlivosti a verím teda, že aj následné konanie dopadne tak, že obžalovaný Majský reálne nastúpi na výkon trestu odňatia slobody v trvaní deviatich rokov," povedal prokurátor Úradu špeciálnej prokuratúry Ján Šanta.
Slovenská polícia v utorok (4. 8.) potvrdila, že Majský bol zadržaný v pražskej nemocnici. To, čo bude nasledovať, je v plnej kompetencii českých orgánov. Polícia priblížila, že stále platí, že Majský nenastúpil do výkonu trestu na základe právoplatného rozsudku.
Senát Najvyššieho súdu koncom júla zamietol Majského odvolanie v kauze podvodu na nebankovky Horizont Slovakia a BMG Invest. Platí teda rozhodnutie Špecializovaného trestného súdu v Pezinku z roku 2015, ktorý ho odsúdil na deväť rokov odňatia slobody.
Po Majskom bolo na základe platného európskeho zatýkacieho rozkazu vyhlásené národné i medzinárodné pátranie.
Celé vydanie štvrtkových Televíznych novín nájdete na markizaplus.sk.